สมชัย บุญนำศิริ ผู้นำกองทุนในประเทศดีที่สุด
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

...เจียรนัย อุตะมะ
“สมชัย บุญนำศิริ” กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย ที่นับตั้งแต่ดำรงตำแหน่งนี้มา ทำให้ บลจ.แห่งนี้รับรางวัลมาตลอด นับตั้งแต่ปีแรกที่เข้ามาเป็นผู้นำจนถึงปัจจุบัน รางวัลล่าสุดที่ได้รับในปีนี้คือกองทุนที่ดีที่สุดในประเทศไทย จาก นิตยสาร เอเชียน อินเวสเตอร์ นิตยสารของอังกฤษ และกองทุนเปิดกรุงไทยผสมเพื่อการเลี้ยงชีพได้รับรางวัลกองทุนประเภทผสมผลงานดีที่สุดรอบ 3 ปี จากลิปเปอร์ จากปี 2551 ได้รับ 3 รางวัลจากลิปเปอร์ เอเชียคือ กลุ่มกองทุนตราสารหนี้ดีที่สุด กองทุนตราสารหนี้ดีที่สุดระยะ 3 ปี และกองทุนตราสารหนี้ดีที่สุดระยะ 5 ปี
สำหรับรางวัลล่าสุดคือ กองทุนที่ดีที่สุดในประเทศนั้น “สมชัย” เชื่อว่า เนื่องมาจากประการแรก มีการออกกองทุนร่วมกับกองทุนต่างประเทศอย่างสม่ำเสมอ โดยปีที่แล้วร่วมกับซิตี้แบงก์ออกกองทุน 4 กองทุน และปีนี้เพิ่งร่วมกับซิตี้แบงก์ออก 2 กองทุน คือ กองทุนเปิดเคแทม ออยล์ ฟันด์ และกองทุนเปิดเคแทม เวิลด์ เมทัล แอนด์ ไมน์นิ่ง ฟันด์
ประการที่สอง มีการขยายสินทรัพย์ที่หลากหลาย โดยเป็นผู้บริหารกองทุนอสังหาริมทรัพย์ของกลุ่มทีซีซี ของ “เจริญ สิริวัฒนภักดี” แล้วยังมีการออกกองทุนพันธบัตรเกาหลีใต้ 5 หมื่นล้านบาทเพื่อลงทุนตราสารหนี้ กองทุนตะวันออกกลางที่ออกก่อนวิกฤตดูไบเวิลด์
“เขาทราบว่าเราออกก่อนดูไบเวิลด์และไม่ลงทุนในดูไบเลย เพราะฝ่ายวิจัยของเราประเมินว่ามีความเสี่ยง เขาเห็นว่ากองทุนเรามีพัฒนาการ ปี 2552 ได้รางวัลจากลิปเปอร์ ปีนี้ได้อีก”
นับได้ว่าภาพของ บลจ.กรุงไทย เครือธนาคารรัฐวิสาหกิจอย่างธนาคารกรุงไทยเปลี่ยนไปจากเดิมมากจาก บลจ.ที่ไม่มีผลงานปรากฏต่อสาธารณชนนอกจากเป็นกลไกของรัฐ มาเป็น บลจ.ระดับสากล
“สมชัย” เพิ่งเข้ามาเป็นผู้นำองค์กรนี้เมื่อเดือน พ.ย. 2550 ผ่านการคัดเลือกจากคณะกรรมการสรรหา หลังจากเข้ามาชิมลางเป็นประธานคณะกรรมการ บริหารความเสี่ยง สมัยที่ “ศรีภพ สารสาส” เป็นกรรมการผู้จัดการ
“เรารู้ศักยภาพบริษัทมีมาก ถ้าเข้ามาทำเต็มตัวสามารถทำได้” ด้วยประสบการณ์ที่ผ่านงานทั้งสถาบันการเงิน ธนาคารต่างประเทศและในประเทศมาก่อน
เขาเล่าว่า หน้าที่ของกรรมการผู้จัดการคือ ดูภาพใหญ่ ขาดอะไร ไม่ได้ทำตรงไหน ตรงไหนทำได้ไม่ดีเท่าที่ควรต้องประสานงานกับธนาคารแม่ ใช้สาขาที่มีอยู่ของธนาคาร 800900 สาขาอย่างเต็มที่หรือยัง ตรงไหนขาด สรรหาคนที่มีความรู้ความชำนาญมาร่วมงาน ด้านการบริหารกองทุนปล่อยให้ประธานเจ้าหน้าที่ลงทุนดูแล
หน้าที่ของ “สมชัย” คือ ประธานคณะกรรมการลงทุน โดยบริษัทใดจะลงทุนต้องผ่านคณะกรรมการนี้ และมีฝ่ายวิจัยวิเคราะห์ข้อมูลออกมา สำหรับจังหวะเข้าออกกองทุนนั้นประธานเจ้าหน้าที่ลงทุนดูแล
นอกจากนั้น “สมชัย” ยังดูการตลาด เดิมทีมุ่งเน้นช่องทางขายผ่านสาขาธนาคารแม่ เขาเริ่มตั้งสายงานดูแลช่องทางการขายอื่น จนปัจจุบันโบรกเกอร์ทั้งหมดเป็นเอเยนต์ของ บลจ.กรุงไทย ธนาคารต่างประเทศ 3 แห่งคือ สแตนดาร์ดชาร์เตอร์ด ซิตี้แบงก์ และดอยช์แบงก์ รวมถึงบริษัทประกันภัย
เรียกได้ว่าในเครือธนาคารใหญ่ทั้งหมด บลจ.แห่งนี้ขายผ่านช่องทางอื่นมากที่สุดประมาณ 1617% ของทั้งระบบ
“คิดว่าแม้จะมีการขายที่แน่นอน แต่ทำไมไม่ใช้ให้เต็มที่ เราเริ่มสองปีมาแล้ว อย่างการขายผ่านธนาคารต่างชาติไม่ใช่ว่าจะได้มาง่ายๆ ต้องผ่านการประเมินว่าระบบการจัดการกองทุนบริหารความเสี่ยงได้มาตรฐานของเขาหรือไม่ ถ้าได้แล้วเท่ากับการันตีกองทุนเราไปในตัว”
ทั้งนี้ หากมาตรฐานผ่านแล้วก็สบาย อย่างเช่น ซิตี้กรุ๊ป ที่มีนโยบายว่าจะขายกองทุนให้ บลจ.ไม่เกิน 3 ที่เท่ากับจำกัดคู่แข่งไปในตัว
“สมชัย” นั้นโชกโชนในวงการการเงินมานาน โดยนับตั้งแต่จบปริญญาโทคณะเศรษฐศาสตร์ มหาวิทยาลัยวิกตอเรียแห่งรัฐแมนเชสเตอร์ อังกฤษ ก็เริ่มงานแรกเป็นผู้จัดการฝ่ายที่บริษัทเงินทุนหลักทรัพย์ (บงล.) สินเอเซีย จากนั้นไปเป็นผู้จัดการกลุ่มสถาบันการเงินธนาคารซิตี้แบงก์ สาขากรุงเทพ ประเทศไทย ผู้อำนวยการสำนักปริวรรตเงินตรา ธนาคารมหานคร กรรมการผู้จัดการบงล.วอลล์สตรีท กรรมการผู้จัดการบริษัท อยุธยา ดีเวลลอปเม้นท์ ลีสซิ่ง ประธานกรรมการบริษัท วอลล์สตรีท ทัลเลทท์ พรีบอนน์ ก่อนที่จะมาอยู่ที่ บลจ.กรุงไทย
“ปลายปี 25512552 ผมสร้างทีมเข้ามาเสริมจากทีมเดิมของกรุงไทย โดยดึงมืออาชีพจาก บลจ.อื่นเข้ามาช่วยบริหารและดูแลช่องทางขาย หน้าที่ผมควรเสริมให้เครื่องจักรเดินได้ไม่ติดขัด เพิ่มศักยภาพให้มากขึ้น เสมือนเราปลูกต้นไม้และรอวันเติบโต”
ยามว่างชายคนนี้เรียบง่าย ชอบดูหนังตามโรงภาพยนตร์กับลูกชาย รับประทานข้าวด้วยกัน อ่านหนังสือ เช่น กรีน สแปน เลห์แมน บราเธอร์ส และนวนิยายประเภทลึกลับ สืบสวนสอบสวน หรือไปต่างจังหวัด
เขาเป็นพ่อลูกสาม คนโตเป็นผู้หญิงวัย 27 ปี จบวารสารศาสตร์ มหาวิทยาลัยธรรมศาสตร์ กำลังเรียนภาษาจีนที่ปักกิ่ง และทำธุรกิจด้านเสื้อผ้า คนกลางเป็นชายวัยเบญจเพส เรียนต่างประเทศตั้งแต่ชั้นมัธยมปีที่ 3 จบปริญญาโทจากอังกฤษ และบุตรชายคนเล็กกำลังเตรียมมาเรียนต่อปริญญาโท
เรียกได้ว่าครอบครัวดีเพราะได้แบบอย่างที่ดี...